Vrou met sambok doodgeslaanArgieffoto ŉ 28-jarige vrou van Ngqamakhwe in die Oos-Kaap is Vrydag in die vroeë oggendure na bewering deur haar kêrel met ŉ sambok doodgeslaan. Kapt. Jackson Manatha, woordvoerder van die polisie, het gesê die voorval het in die Goodhope-gedeelte van die Kotana-nedersetting by Ngqamakhwe gebeur. Ngqamakhwe is ongeveer 35 km van Butterworth geleë. Volgens Manatha was die vrou saam met ŉ ander man by haar huis toe haar kêrel omstreeks 21:00 by die huis aangekom het. Die kêrel het vermoed dat sy meisie hom kul en ŉ rusie het tussen die twee ontstaan. Die ander man is daar weg en het die stryende paartjie agtergelaat. “Die vrou is omstreeks 03:00 vanoggend met ŉ sambok geslaan totdat sy dood is. Die polisie is van die moord in kennis gestel en het vinnig gereageer en die verdagte in hegtenis geneem,” het Manatha gesê. Die vrou se 37-jarige kêrel sal Maandag in die plaaslike landdroshof verskyn op aanklag van moord. Die oorledene se naam kan nog nie bekendgemaak word nie, aangesien haar naasbestaandes nog in kennis gestel moet word.